OpenLLM-France/wikimedia huggingface dataset:
# Ar person a laras eun offern servijet gant Hon Zalwer J. C.

| ◄ Ar Werc’hès pedet d’eun euret | Ar person a laras eun offern servijet gant Hon Zalwer J. C. | Te Deum badeziant ► |
Selaouit eun exempl ’zo gwirion, ’Zo arruët en ti eur person, Pehini ’n eus bet ann enor Da leïna gant hon Redemptor.
 Ar person ’zo eun den santel, Mad d’ar paour, devot d’hon Salwer. Eun dez hec’h eas da offerinia, Na gave den d’hen servija.
 Ar c’hloc’h a sone aliès, Med na deue den d’an ilis. Eur paour neuze em bresantas, D’hen servijan a em offras.
 Touan a eure d’ann daoulinn, Da zaludin hon mestr divinn ; Stouan eure dirac ann aoter, Da renta graçou d’hon Salwer.
 Pa oa ann offern celebret, Gant ar paour a oa servijet ; Pedi a eure anehan Da dijunian, da leïnan :
 — Deut da dijunian, da leïnan, Ewit ho poan d’am servijan. Ar plac’h hec’heas en coler, Pa welas ar paour gant he breur,
 Hac a lavaras d’ar person : — Pebeus compagnon polisson ! Pebeus compagnon polisson A ’zo euz da heuill te, haillon ! »
 — Tavet, ma c’hoar, na lâret ger, Heman hen deus ma servijet,
Ha pa hen deus ma servijet, Just eo e ve recompanset.
 Antren a eure er jardinn, Ha goude-ze defoe gwall finn. Ar person a interrojas Ar paour, pa oant gant ho repas,
 Mar bize netra a newez, Euz ar brezel hac ar gernès ? — Brezel a vô, pell na bâdo, Hac eun eost puissant a vezo.
 — Me garfe vec’h en ho tezir, Ar c’hezlo-ze da vea gwir. — Ken gwir, aotro, eo ar c’hezlo Ha ma ’z eo er jardinn maro
 Ho c’hoar, dre dransport miserabl, Peder aer o sunan he goad ! Ar person, saouezet hen clewet, Hec’h eas kerkent da welet.
 P’antreas er jardinn, ez oa maro, Ha peder aer oa war he zro. Distreï eure neuze en-dro, Da annonz d’ar paour ar c’hezlo.
 Pa antreas ebars ann ti, ’N plaez ar paour, oa eur grucifi ! Stouan a eure d’ann daoulinn, Da zaludin hon mestr divinn.
 Setu hi maro hac interret, ’Vel meur a hini ’zo war ar bed, A zo ingrad euz ar baourienn Pere a glask ann aluzenn.
# Ar pesketer

| ◄ Pichoun | Ar pesketer | Paotred ar bizin tonn (gand eunn ton) ► |
* Eunn heol skeduz d’ar mintin a lugern,
* Ar pesketer a bign oc’h beg ar vern.
* Ha dreist ar vag, henvel ouz diouaskel,
* Al lien a zo digor-braz d’ann avel.
* Ar pesketer a ia war ar mor doun,
* Leun a fisians ha laouen he galoun,
* Rag dreist he benn n’euz ket a goabrennou,
* Dindan he dreid eo berr ann houlennou.
* War ann tevenn he bried, he vugale,
* War ho daoulin, evit-han a bed Doue,
* Ha ne zistroint ket war ho c’hiz d’ar gear,
* Epad ma vo chomet a wel d’ann douar.
* Pesked, er vag, a ziskenn a-zoare ;
* E-verr e vo bara d’ar vugale,
* Chom a ve c’hoaz eunn nebeud gwenneienn
* Ha sistr iac’huz a vo leun ar werenn.
* Siouaz ! du-hont, setu deuet eur goabrenn ;
* Al labous-mor a losk eur griadenn ;
* Eur barr-amzer a gouez euz ann envou ;
* Ar vag a zo dizroet gand ann tarsiou.
* E-tal ann aot e weler d’ar beure,
* Enn dro d’eur c’horf, ar pried, ar vugale ;
* Med e leac’h klemm ha nac’h ann Aotrou Doue,
* E c’houlennont baradoz d’ann ene.
* Kerkent ar mab, oajet a bemzek vloaz
* A lavar krenn : « Daoust ha me n’ounn ket goaz !
* Evid-omp holl pa ’z eo va zad maro,
* War ar mor doun brema me ia d’am zro ! »
# Ar pemp biz

| ◄ Sonic cawel (bin baon cloho) | Ar pemp biz | An tri varc’h ► |
Heman ê ar prad, A oa peuret gant ar c’had. Heman redas, Heman dapas,
Heman gignas, Heman debras, Heman ’r bizic bihan cam, N’hen devoa bet tamm, A oa èt d’ar gêr, da lâret d’he vamm.
# Ar peoc’h

| ◄ Jesus refuj ar pec’her | Ar peoc’h | Nedelek ► |
* 1. O c’houi pere c’heus ket ar peoc’h
* Deud Jesus deoc’h hen roio.
* Evit biken hag atao deoc’h
* Ho pec’hed a bardono.
* Er galon, pa vez Te eet
* A leuniez a joausted;
* Ne sonj ken en dra spontus
* Bevomp ’ta vid Jesus.
* 2. C’houi pere a goue bep kamet,
* Deud Jesus ho kennerzo
* Mar karet monet d’he gavet,
* He heul bemde c’houi c’hello.
* Er galon, pa vez Te eet
* A leuniez a eurusted.
* Dre he renta gwal joaus.
* It eta da Jesus.
* 3. C’houi pere gren aben warc’hoas
* Deud Jesus ho kelenno,
* Ouspen he zorn a roi deoc’h c’hoas
* ’Vit mont da heul he gomzou.
* Er galon pa vez Te eet
* A leuniez a joausted
* Ne chomet ket argredus
* Demp eta da Jesus.
* 4. C'houi holl pere a zo pelleet
* Deud Jesus n’eus ho karet
* Evit he holl zenved kollet
* He unan eo n’em offret.
* Er galon pa vez Te eet
* A leuniez a joausted,
* Dre da oad meurbet prisius,
* Gloar eta da Jesus.
# Ar pesk-ebrel

| ◄ Ar Yeodet | Ar pesk-ebrel | Spern-gwenn ► |
* Gwasan ma ve c’hoariet troïou
* Gant Pesk-ebrel d’ar yaouankizou !
* Gwech ar Pesk a ziskuilh d’e
* Eur garante guzet,
* En pehini, marteze,
* N’o dije ket sonjet…
* Mar choari troïou karantezus
* E c’hoari kenkoulz troïou fentus ;
* Gwaz d’an dudou divalo,
* Ma teuont d’hen gwapad,
* Ar pesk a dapo e dro
* Abred pe diwead !
* Setu ar pez a zo c’hoarvezet
* Etre Yan hag e vuian-karet ;
* Yannig, evel martolod,
* A sonjas eun devez
* Gwelet pe fur, pe diod,
* Oa Janed, e vestrez…
* — « Arri eo an de-kentan ebrel,
* » Kasomp eur peskig d’an durzunel…
* » Janedig, ma dousig koant,
* » Da Yan zo dimezet ;
* » Na gemer ket nec’hamant,
* » Potred all vo kavet…
* O lenn eur c’helo ken glac’harus,
* Janed a skuilhas daerou poanius ;
* He c’harante goude-ze
* A droas en kounar :
* — Yan, emei, den didrue,
* Te a gavo da bar ! —
* II
* Goude bezan redet ar môrio,
* Ar bla warlerc’h Yan deuas d’ar vro ;
* P’arrias en ti Janed,
* Da welet anezi :
* — « Doue, emezan, me gred,
* » Aman zo neventi… »
* A boan oa e dreid war an treuzou,
* Dirakan ne wel nemed pennou,
* Pennou seder ha laouen,
* Tud evurus meurbed,
* O chilaou eur ganaouen,
* Eur ganaouen-eured…
* Yannig a chom vel eun den semplet
* Na oar, siouaz ! petra da laret…
* — De-mad, emezan, de-mad !
* Pelec’h ’man Janedig… ?
* — « Aman, eme Janed vad,
* » Eus koste ma Ferig !
* » Ac’hanta, Yan, deut out c’hoaz en dro,
* » Pelec’h eo chomet da wreg faro ?
* » Me grede oas dimezet,
* » Herve da Besk-ebrel ;
* » War a welan n’e teus ket
* » Kavet eun durzunel !
* » Evidon, en despet d’it, gwaper,
* » Me am eus kavet eur pried kaer,
* » Trugare d’ezan, hirie,
* » Me a zo evurus…
* » Ar Pesk-ebrel zo d’in-me
* » Eun dra gwall dalvoudus !
* » Betek ma teus kemeret ar boan
* » Da zont d’am gwelet… Chom gant da goan ;
* » Plijadur az po, Yan gez,
* » Pesk-ebrel out tapet !
* » Elec’h ober souben-laez
* » Te a vezo fritet ! »
# Ar Mul hac ar Bley.

| ◄ Ar Voeen hac ar Benduën. | Ar Mul hac ar Bley. | Al Louarn hac ar C’hog.  ► |
FABL 64.
Ar Mul hac ar Bley.
Eur mul o tremen dreist eur bern
Hac a voa deus a zres ha spern,
Ma c’hez eun tam piq en e droad
Ne rê qet dezàn cals a vad.
O voelet ar bley o tonnet :
Ma mignon, en deus lavaret,
E c’hàn da veza dide prey,
Pe d’ar vultur, pe d’ar brini.
Mæs qentoc’h evit ar maro
Gra eur plijadur evidon
Ha qemer ar volonte vad
Da denna’r spern so em zroad,
Hac e c’hallin douçoc’h a ze
Dont da finissa ma bue.
Ar bley en em laca contant,
A aplicq varnàn becg e zant
Hac a dren oc’h ober eur chas
E teu gantàn manific bras.
Ar mul neuse ancoueet
Ar poanio bras en devoa bed,
Gant e droad ouarnet deus-tu
E roas deàn eun tol ru,
A dorras e dal hac e zent ;
Neuse e partias qen qent.
Ar paour qez bley en em gleme ;
Dezàn e-unan e lare :
O ! justamant e c’handuran :
Qiger e voan bete vremàn,
Hac en deveus c’hoanteed va min
En em fourra da veudeucin.
Sans moral.
Neb a chanch a gondition
Da eun all, eb cavet reson,
A deu d’en em lacât dies
Hac a servich d’ar goaperes.
# Ar Paotr bihan kamm

| ◄ Mouez an Anaon | Ar Paotr bihan kamm | An Tad koz ► |
Da Jeanne Kervern, Kerzadiou.
* Va mamm-goz, en deiz-all, ha me war he barlen,
* He deuz d’in displeget eur c’haer a gontaden ;
* Ken doun e va spered e ma hi c’hoaz hirio,
* Ma c’han d’he diskleria d’eoc’h-hu ive d’am zro.
* Gwechall ez oa e Rozegad
* Eur bugel fur hag euz va oad,
* Hogen ker mac’hagnet, ker kamm,
* Ma n’helle hep branel flac’h tamm.
* Bale, redek, c’hoari, lammet,
* Siouaz biskoaz n’en doa gallet.
* Eun dervez e selle gand c’hoant
* Re-all o c’hoari gand arc’hant,
* Pa dremenaz en ho c’hichen
* Eur paour o klask an aluzen.
* Skuiz maro oa dioc’h an doare,
* Ha naon en doa ’dra zur ive ;
* War an hent braz, euz he zaou droad,
* E tivere founnuz ar goad.
* Doaniuz meurbed oa da velet ;
* C’houi ho pije he zikouret,
* Hogen, ar yaouankiz zo skanv,
* Hini n’en doe truez outhan....
* Oll ho devoa eur galon fall,
* Hag e reant goap en eur farsall.
* Ar paotrik seizet, hen hebken,
* A ro d’ar paour he dammig krenn.
* Neuze, ô burzud ! oe gwelet
* An truillou d’an douar kouezet,
* Hag ar c’hlasker, sounn en he zav,
* Sklerijen skeduz ’n dro d’ezha.
* D’ar bugel mad e lavaraz :
* « N’az pezo mui ezom a vaz ! »
* Ha kerkent ’n em gavaz pare
* Dre zorn an Hini he douche.
* D’an ampoent ez eaz diwar vel,
* Jezuz-Krist oa, ’me ar bugel !
* Ar c’heaz en doa great aluzen
* Da Jezuz mignoun ar beorien !…
# Ar Paour Keaz Lazar (Bombard Kerne)

Oberennoù damheñvel pe handelvoù all zo ivez, gwelout Ar paour kaezh Lazar.
| ◄ Hirvoudou ar Chaseer | Ar Paour Keaz Lazar | Al Louarn Besk  ► |
War ma fe ! ma mignounet,
Divalo oun bet gwasket.
Sonjal a rean, e taol-ma,
E rankchenn lipad ma loa.
Ann Ankou, ann dougnez kri,
Evit ma stleja, gant-hi,
E bro teval ar goet,
Kalz, kalz, he deuz c’hoariet.
Diskan : Tra, la…
Na velkent, ouz he skilfou,
M’euz chaset ma relegou ;
Med, pell, a vo kizellet
War-n-oun he fao milliget.
Tra, la…
Ma diou jod a zo melen
Evel eur c’hoz anduillen,
Ma lagad hanter-varo,
Treud oun vel eur zac’h tacho.
Tra, la…
Ma chouk a zo daoubleged,
Ma fri n’euz eunn troadad hed,
Teuzet krak eo ma c’hof-kar,
Ha krena ra ma diou c’har.
Tra, la…
Evel eur paour mac’hagnet,
War eunn tammik baz harpet,
Er parkou, enn em stlejann
Vel ar c’hisier da heoliann.
Tra, la…
Red ec’h eo din, krenn, kuitaad
Kement seurt a gavenn mad,
Hag eunn dra wasoc’h — ouc’h-penn,
Karoud pez a gasaenn.
Tra, la…
Karoud a raen ar bevin,
Eunn tamm maout, eur c’har bonsin,
Breman renkann, vel eur c’hez,
Lounka iod ha patatez.
Tra, la…
Gand eur banac’hik gwin mad
E verve, gwech-all, ma gwad,
Breman z’ann, p’am euz sec’het,
Da eva gand ar pesket.
Tra, la…
Ma c’hourn, gant e vogeden,
Am lake zard ha laouen,
Keno ! Ma ialc’h varellet,
Ma c’hourn ker brao bragezet !
Tra, la…
A greiz kaloun e karien
Ar biniou, ann abaden,
Med ar wech man, hep bombard,
Em euz ranket lammout stard !
Tra, la…
Me gare, d’ann daou lamm ru,
Nijal gant ma c’hazeg du ;
Breman, vel eur velc’houeden,
E kuzann barz ma c’hrogen.
Tra, la…
Karoud a rean, mintin mad,
Er mezou, redeg ar c’had,
Breman ne rann ken chase
Nemed da c’hoen ma gwele !
Tra, la…
# Ar Pastor mad

| ◄ Eun tour tan | Ar Pastor mad | Taolen ar c’hanaouennou ► |
* 1.
* Zalver Mad ha Pastor fidel,
* Hon c’hundu dre garante,
* Ha dre nerz da Spered-Santel
* Hon ren ni a ze da ze.
* Beniget ra vi, Mestr tener,
* Jesus, ni a zo d’id-te ;
* D’id-te da unan hor zalver,
* Beniget vo hon Roue.
* 2.
* Dre da c’hras c’heuz hon resevet,
* Goude ma oamp gwal dister,
* Dre da c’halloud, c’heuz hon frenet,
* Marvet out ’vit ar pec’her.
* Beniget ra vi, etc.
* 3.
* Zalver mad ha Pastor fidel:
* Touch kaloun ar Vretouned,
* Vit ma heulfont an Aviel,
* Ha ma vefont holl salvet.
* Beniget ra vi. etc.
# Ar Paün hac al Lapoucet.

| ◄ An Difiner. | Ar Paün hac al Lapoucet. | Ar C’higer hac ar C’hy.  ► |
FABL 122.
Ar Paün hac al lapoucet.
Al lapoucet voa assamblet
Ma vije eur roue choaset.
Ar paün en devoa credanç
Dre e blun caout ar breferanç.
Pep-hini ’nê dre gement-màn
A gommanç reï moez varnezàn.
Mæz unan prudant eus ho zoez,
Ive eus ar gompagnunes :
Mest, emeàn, roue pa vi,
Mar deu an egl d’hon attaqi,
Pa vide o ren curunet
Penaus vomp ganet divoallet ?
Sans moral
Dre ar fabl-màn eo disquelet
Eur gouarner, pa ve choazet,
Ne gleer qet demeus e vin,
Evit coant na brao beza din.
Guelloc’h eo evit apparanç
Ar furnes, courach ha prudanç.
# Ar Paün hac an Eostic.

| ◄ Ar Bley hac ar Chasseer. | Ar Paün hac an Eostic. | Al Lapoucetaër hac ar Voualc’h.  ► |
* Ar paün a rê e glemo,
* Da briet Jupiter, Juno :
* Ar rossignol a gane mad ;
* Ha deus anezàn e red goap
* Partout gant an oll lapoucet
* Abalamour d’e voez raouiet.
* Juno dezàn a respontas :
* Pep-bini a receo e c’hras ;
* Partajet e’n donezono
* Deus an env gant an doueo.
* Ar rossignol mest da gana,
* Ha da blun d’e eo ar c’haëra.
* Red eo eta da bep-hini
* Deus e stad en em gontanti.
* Sans moral.
* Qemeromp a voir volonte
* Pa ve roët demp gant Doue,
* Deus a galon vad ha gant joa,
* Na ne glescqomp qet brassoc’h tra.
# Ar Pal n’e dizer ket

| ◄ Hun ar Barz | Ar Pal n’e dizer ket | Pa ne vefomp kén ► |
* Ar baleer, o vont dindan heol ar mintin,
* A wel eur vougenn c’hlaz, koantoc’h vid ar bleuñ lin,
* O tispak vel eur pal burzudus er pellder,
* Hag a vale skañvoc’h e droad, muioc’h seder.
* Hep dale, ’kav d’eañ, vo tizet ar pal koant :
* Douget gant e gredenn, kennerzet gant e c’hoant,
* War gaerder ar mene staget e zaoulagad,
* E talc’h da vont arôk, atao ’n eur vuhanât.
* Met, dre ma sav an heol ’n eur greski nerz e dan,
* E tigor an dremmwel, ha ledanoc’h-ledan
* Ar blenenn a zigus duhont, en e goantañ,
* Ar pal ha n’en deus graet ’met tec’hel digantañ.
* Kaer an eus bet bale, bale, bale bepred,
* E wel keit ha biskoaz, er c’huz-heol alaouret,
* Kaeraet o tont warnañ an noz du da ziskenn,
* Ar pal en doa c’hoantaet ha n’e dizo biken.
* II
* Evelse, dindan heol laouen ar yaouankiz,
* Hent kalet ar vuhe gwechall a gemeris ;
* Ha tremen tri-ugent bloavez am eus kerzet,
* Gant pal koant an Eurvad chachet ha kennerzet.
* Ken splann hag eun tantad Gouel-Yann war ar mene,
* Dirak va daoulagad ar pal a lugernê,
* Ma kavê d’in n’am oa nemed va dorn d’astenn
* Vit digoueout ganin eurvad leiz an dachenn.
* Met, kaer am eus bet mont gant an hent, mont atao,
* Astennet va divrec’h etrezek ar pal brao,
* Ar pal a zeblantê ken tost ha ken lirzin
* N’en deus bet graet biskoaz ’med pellât dîouzin.
* Ha bremañ, an Noz-Veur o tont war va gourre,
* Ar pal bet dirazon atao vel eun hunvre
* A zo tec’het pelloc’h evit biskoaz, gwisket
* Gant koantiri dispar an traou n’o dizer ket.
* III
* Hogen, pa deuio lenn an Noz-Veur da zevel,
* Me gréd e klevin mouez an Arc’hael o c’hervel
* Ar re ’devo kerzet trôet o daoulagad
* Ouz ar meneou glan lec’h ma rén an Eurvad.
# Ar Pab e Breiz a zo karet

| ◄ Zalud d’ac’h, ilis ma faroz ! | Ar Pab e Breiz a zo karet | O pebes tan a gers hirie ► |
Diskan. Ar Pab e Breiz a zo karet, Breiz gant ar Pab zo beniget ; a greiz kalon, gant hon peden, Ni rei d’ar Pab hon aluzen.
1. Jezuz, abars kuitat ar bed A n-euz bet e ilis zavet, Evit henchan an dud fidel Trezeg ar vuez eternel.
2. Eur bar grefet war eur wezen Frouez biazet-mad a hel dougen : Buez ar c’hristen zo grefet War Jezus-Krist, Zalver ar bed,
3. D’ar c’horf eun ine zo krouet Da rei d’imp buez ha genet : An Ilis a n-euz vit ine Ar Speret-Zantel, gwir Doue.
4. D’an ol e ro ners, sklerijen, Evit bezan gwir gristenien : D’ar veleien, d’ar bastoret, Gallout evit ren o denvet.
5. Pen an Ilis, er Barados, Eo Jezus-Krist, ouz hon gortoz ; Da ben an Ilis er bed-man Simon-Per oa laket gantan.
6. Per eo bet vit-ze leshanvet, A zinifi eur roc’h kalet ; Ar roc’h zo trec’h d’ar gwagenou ; Per zo divral, daoust d’an diaoulou ;
7. Ar Pab a zo e lec’h zant Per, Eveltan vikel d’hon Zalver ; Per a oa chef an diskibien, Ar Pab eo chef an eskibien.
8. Enor braz d’ar Pab a douger Hag ouz e dreid e taouliner ; Gant ar Pab an ol zo reizet Pastoret kenkouls ha denvet.
9. An eskob na n-euz gwir ebet Digant ar Pab mar na n-euz bet : D’e dro an eskob d’ar belek Ro gwir da ren ha da brezek.
10. Euz ar Pab vel euz eur vammen : E teud’ar c’hristen e greden: Hen zo barner war draou ar Fe, Kement a varn zo gwirione.
11. Ar Pab ouspen a zo roue, Na n-euz ken mest nemet Doue : N’hel bezan dindan lezen den An neb a ra d’an ol lezen.
12. E gador zo he flas e Rom. Kichen be Per e renko chom : D’ar Pab ha d’imp Rom zo pelzo, Peb kristen zo er gèr eno...
13. Eürus neb a ro d’hon Zalver Dre zorn ar Pab e dam diner, Ha neb a zo bepred fidel Da chilaou mouez an Tad Zantel !
(Kantikou spirituel Kemper.)
# Ar Paour-kæs Plac’h

| ◄ Koueadeg an delio | An Ozac’h kos hag e vugale  ► |
(Dioc’h galleg Soumet.)
O kwitat eur c’housked trubuilhet ha ponner  Na ziskoue d’iñ nep hunvre kaer,  War ar grec’hien em eus pignet Araug ar c’hentañ luc’h eus an heol binniget.
En eur fresk ma tihun al loened hag ar bleu, Eun evnig a gane etoues spern-gwenn ar c’hleu ;  Gant e vam dener oa boetat ;  Ma teue ’n dour em daoulagat.
Ha me o c’houlen gant estlam :  O ! perak n’em eus ket a vam ? O ! perak n’oñ ket me evel an evn yaouank ’Zo e neiz en dilhen, luskellet war ar brank ?
 Me n’am eus er bed-mañ netra ; N’em boe ket eur c’havel zoken em de kenta, Pa n’oñ ’met eur plac’hig, bet kavet war eur men  ’Kichen iliz ar geriaden.
O tivoer ma c’herent, n’ouzon ket pegen c’houek  Eo beañ poket gant o bek ;  Bugel ’bet en draonien na lar  O kauzeal ganiñ : « Ma c’hoar ! »
Er veilhadeg gante me n’añ ket da c’hoari ; Ar gonideg laouen biskoas na laras d’i  Donet dindan e doen-zoul  D’ober eun diskwizaden zioul ;
Avi ’m e pa welañ e diad reo vihan Endro d’o oaled ge, ’lec’h ’strakl eur c’haouad tan,  Da zerr-noz ; p’o gwelañ abell ’Krapat war e zaoulin, da vout cheriset gwell…
D’an ilizig zantel, ’wit skuilh en peuc’h daero,  E plich d’iñ antren ; rak eno ’Ve ket serret an nor dirak ma diannes ; N’eus ’met en ti Doue n’oñ ket estranjoures !
Meurwech ’sellañ ar men ma oen laket dre guz ; Pen-kenta d’am glac’har, d’am glac’har ankeniuz !  Roudo ’fell d’iñ gwelet ennañ  Lezet gant ma mam o oelañ…
Tu pe du, er vered ive ’hoñ kustum mont ;  ’Met ’sort choaz ’rafen er mein hont ?  Paour-kæs plac’h, n’annveañ ma zud Na beo war an douar, na marv er beio mud !
Parzek neve-amzer ’oñ goelañ, pell, siouas !  Dious an divrec’h am hargasas ; Ma mam, daoust ha ’to ket true deus ma hirvoud ? ’Di ket d’am c’hlask war-dro ar men ’lec’h am lezjoud ?
# Ar Pardon

| ◄ Ar Valaneg | Ar Pardon | War vez eun Aelig ► |
* An heol zo tomm, an dud zo kaer,
* Al levenez a verv en êr ;
* Staliou dre holl ha marvailhou,
* C’hoari-gaer ha zon trompilhou ;
* Ar c’hleier lâr gant o mouez don :
* « Hirie ’mañ devez ar Pardon ».
* Kréñv ar gôz, ruz ar c’hlipennou,
* Vê rôet bec’h d’ar chopinou ;
* Forz banneou jistr vê lonket,
* Da forz yec’hedou vê trinket ;
* Meur a gonsort, meur a vignon
* A vê kavet gant ar pardon.
* Dre holl e klever o kana
* Gwerziou d’hon mamm Santez Anna
* Ha da zent karet ar barroz ;
* Dre holl e komzer ar yez koz :
* Ar brezoneg c’houek ha gwirion
* Vê mestr en Breiz de ar pardon.
* En iliz ne vê graet ive
* Man ebet deus ar c’hiz neve :
* Vel gwechall, gant nerz e kaner
* Ha gant fizians e taouliner
* Dirak skeudenn ar zant paeron
* ’Vê hir e vrec’h de ar pardon.
* An dud yaouank, en eur vale,
* A luch an eil ouz egile :
* Meur a botr a glask ar botrez
* A blijfê d’ean da vestrez ;
* Meur a hini ’ro e galon
* ’N eun tôl lagad de ar pardon.
* Ha daou ha daou pa zistrôer,
* Krog ar galant en disglaoier,
* Eur gôz hepken a vê gantê :
* Kôz divarvel ar garante,
* Penn-da-benn gant an héñchou don,
* O tont d’ar gêr diouz ar pardon.
* Lec’h, siouaz ! er c’hêriou téñval
* Ne vê med deiou livet fall
* Gant ar skuizder ha gant ar boan :
* Na zul na gouel, na c’hoarz na kan !
* Eno ’man ifern ar galon
* Lec’h ne vê kammed a bardon.
# Buhez ar Sent/1912/Mewen

| ◄ Loeiz Gonzag | Mewen | Paulin  ► |
En hon bro, e rêr hirie ive gouel sant Mewen, a c’hanas en Bro-Geumru, war-dro ar bla 520, hag a ziskennas en Bro-Arvor, da heul sant Samson, er bla 550.
Sevel a reas manati Gaël, en kreiz koad Bresilien ; eno e varvas, en e gant vla, hag eno ive e oe sebeliet.
Miraklou bras a c’hoarvezas e-tal e ve, hag a ziskouezas brasder e c’halloud dirak Doue.
Sant-Neven, en eskopti Leon, Tremeven, Ploeven ha Gwilligomarc’h, en eskopti Kerne, o deus e gemeret da batron.
Ar c’horf en deus ezom da vezan maget alïes, ha pa ve oc’h ober e gresk, en deus ezom da vezan maget gwelloc’h.
Evit an ene eo henvel, hag eun den yaouank hag a fell d’ezan ren gant furnez e yaouankiz, a dle kemer ar pleg mat da gommunian, kouls lavaret, ken alïes ha bep sun.
Lavaret a raio marteze : « Mes n’on ket din d’ober an dra-ze ! »
— Ar zent n’int ket din, an ele n’int ket din ; nan, n’oc’h ket din, rak n’eus nemet Doue hag a vefe din da dostât ouz Doue, mes n’eo ket abalamour m’oc’h din eo e lavar Doue d’ec’h tostât ouz e dôl : abalamour m’ho peus ezom eo ! Kommunian rêr evit kaout bue Doue : seul-nebeutoc’h ho peus anezi, ha seul-muioc’h a ezom ho peus eta da gommunian.
« Muioc’h a zevosion am bezo, ma n’an ket alïes ! »
— An neb a chom pell hep dibri, a zebr gant muioc’h a brez ; mes ne ra ket kement a vad e voed d’ezan evel ma ra d’an hini a gemer e bred d’an heur. « N’ho pezo ket muioc’h a zevosion, eme sant Fransez a Zal, rak ne rêr mat nemet ar pez a rêr alïes. »
« Me ne wellaan ket ! »
— Ar c’hrouadur a zebr bara bemde, ha ne deu ket, en eun devez, da vezan eur gwaz.
Hoc’h ene, kennebeut, ne deuio ket bue Doue da vezan krenv ennan en eun tôl.
Kredet ac’hanon ; n’eus den yaouank ebet, etre seitek hag ugent vla, goest da vale war hent striz ar vue, glan e lagad, eün e zell, seder e dâl, ma ne dosta ket alïes ouz tôl ar Zakramant, rak d’an oad-ze, an techou a darz en kalon an den o deus kement a nerz, ma n’eus nemet korf ha gwad Hon Zalver Jezuz-Krist goest da zont a ben aneze.
# Buhez ar Sent/1912/Mauris

| ◄ Fransez Asiz | Mauris | Bruno  ► |
Mauris a deuas er bed en Kroaz-Hanvek, en eskopti Gwened, war-dro ar bla 1115. A vihanik, e teuas gant e dud da chom en parouz Loudeak ; troet oa gant ar studi, ha yaouank oa c’hoaz pa oe kavet gouiziek awalc’h evit ober skol d’ar re-all. Da c’houec’h vla warn-ugent, en em dennas en manati Itron-Varia Langonnet, savet daou pe dri bla oa en eskopti Kerne gant an duk Konan III ha gant sant Bernard. Eno ne zaleas ket da vezan skouer e holl vreudeur, ha pevar pe bemp bla hepken goude m’oa deut en o zouez, e tibabjont anezan da vezan o zad abad. Chom a reas tregont vla er garg-ze. Epad an amzer-ze, n’eo ket trubuilh nag anken a vankas d’ezan, kouls abeurz e venec’h ’evel abeurz e amezeien.
An duk Konan III a gare kalz menec’h sant Bernard, o heuilh war ze skouer e vamm-goz, an dukez Ermengard ; kinnig a reas da abad Langonnet douarou tost d’ar gêr a Gemperle, eskopti Kemper. Er bla 1177, Mauris, gant daouzek manac’h eus Langonnet, a deuas di da zevel eur manati neve ; dre o labour e teujont a benn da dennan o bevanz eus an douarou fall a oa bet roët d’eze, ha dre o ijin e c’halljont en em zizober eus ar bleidi hag eus ar razed a rivine ar vro.
Mauris a varvas de ouel Mikêl 1191, en e c’houezek vla ha tri-ugent. Pempzek vla so e oa en Karnoët ; pemp bla ha tregont oa bet en Langonnet, hag arôk, en devoa bevet c’houec’h vla warn-ugent ’barz ar bed. E gorf a oe sebeliet en iliz e abati, hag eleiz a viraklou a c’hoarvezas war e ve.
Er bla 1880, darn eus e relegou a zo bet digaset gant lid bras, eus a Garnoët da Langonnet. Ar prosesion a ziblasas eus a Garnoët d’ar zadorn 7 a viz eost, ha goude bezan tremenet an noz er Faouet, en em gavas en Langonnet a-benn an oferen-bred, a oe kanet dirak tri eskob hag eun niver bras a gristenien, diredet eus pevar c’horn Breiz-Izel da ganan meuleudiou sant Mauris.
Er pevare hag er bempvet kantved goude donedigez Jezuz-Krist, ne oa nemet koad ha streujaj o c’holo hon bro, ha loened goue a vanden o redek dreze ; an dud a souze rak al labour. A drugare Doue, an Iliz a deuas da greski. He menec’h, darn aneze bugale rouane, a ziskaras ar c’hoajou hag a zigoras parkeier, a zizec’has ar c’hreuneugeier hag a zavas foenneier ; a lakas ar bleuniou hag ar frouez da sederât hon mêziou.
Lavaret e c’haller, gant gwirione, an hanter eus douar Breiz a zo bet troet gant alar ar venec’h. I eo a reas d’hon tud koz karet al labour hag a zeskas d’eze al labour-douar ; i eo a lakas etre o daouarn alc’houe evurusted ar bed-man hag alc’houe eürusted ar bed-all.
Hep-e, n’hon dije bet na leve, na frankiz, na bro ; anaoudegez vat a dleomp d’eze evit kement hon deus. « Hon tadou, eme hon c’henvroad brudet Chateaubriand, a oa tud ken goue, ma renkas an Iliz deski d’eze pep tra, betek, zoken, an doare da bourchas o magadurez. »